Predkladacia správa

	Vykonanie kontrolnej akcie  vyplynulo zo „Zamerania kontrolnej činnosti Úradu vlády SR na I. polrok 2003“ schváleného uznesením vlády SR č. 1379/2002 a súčasne z uznesenia vlády SR č. 1078/2000, ktorým vláda uložila vedúcemu Úradu vlády SR predkladať v súlade s kompetenciami na rokovanie vlády každoročne informáciu o plnení úloh súvisiacich so spôsobom prístupu k informáciám  a so zákonom  o slobodnom prístupe k informáciám.

	Cieľom kontroly bolo zistiť  vecné a časové plnenie úloh uznesení vlády splatných v IV. štvrťroku 2002 a vybraných úloh vyplývajúcich z uznesení vlády v nadväznosti            na dodržiavanie zákona č. 211/2000 Z. z. o slobodnom prístupe k informáciám s osobitným zameraním na plnenie a aktualizáciu Návrhu opatrení.

	Správa obsahuje v časti I. stav plnenia úloh vyplývajúcich z uznesení vlády splatných v  IV. štvrťroku 2002. Z celkového počtu 1 085 termínovaných úloh sa splnilo 998 úloh (92,0%), 63 úloh bolo oneskorene splnených (5,8%) a 24 úloh bolo nesplnených (2,2%).

	V ďalšej časti II. správy sú obsiahnuté výsledky kontroly plnenia úloh uznesenia vlády SR č. 1078/2000, prijatého v nadväznosti na zákon o slobodnom prístupe k informáciám.

	Kontrola bola vykonaná vo vybraných piatich ministerstvách v spolupráci so zamestnancami útvarov kontroly ministerstiev. Ostatných deväť ministerstiev bolo vedúcim Úradu vlády SR požiadaných o predloženie záväznej informácie k predmetu kontroly.

	Vzhľadom na to, že kontrola tohto zamerania bola už vykonaná ÚV SR v júli a decembri roku 2001, nadväzujúci program kontroly bol zameraný najmä na plnenie a aktualizáciu Návrhu opatrení na uplatnenie zákona o slobodnom prístupe k informáciám za obdobie roka 2002 vo vybraných ministerstvách a nimi riadených rozpočtových a príspevkových organizáciách, vrátane kontroly funkčnosti systému vnútornej kontroly.

	Súhrnné výsledky, obsiahnuté v predloženej správe preukazujú, že ako v kontrolovaných ministerstvách, tak aj v ostatných ministerstvách podľa záväzných informácií, sú vytvorené a dvojročnou praxou overené predpoklady pre poskytovanie žiadaných informácií. Zistenia sa týkali ojedinele najmä nedostatkov v úplnosti vedenia evidencie žiadostí, neaktualizácii informácií zverejňovaných na internetovej stránke a oneskorenej aktualizácie vnútorných predpisov súvisiacich so zákonom o slobodnom prístupe k informáciám.

	Predložený materiál. nemá finančný, ekonomický a environmentálny vplyv na štátny rozpočet, resp. vplyv na zamestnanosť.